SC ผนึก “Zipmex” บุกตลาดสินทรัพย์ดิจิทัล รองรับ 5 สกุลคริปโตฯ ซื้อบ้าน-คอนโด
SC จับมือ “Zipmex” บุกตลาดสินทรัพย์ดิจิทัล ร่วมพัฒนา Ecosystem รองรับสกุลเงินดิจิทัลเต็มรูปแบบ พร้อมนำเสนอบริการเปิดรับซื้อบ้าน-คอนโดผ่าน 5 สกุลเงินดิจิทัล
30 พ.ย. 2564

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC ผู้มอบ Living  Solutions คุณภาพมาตรฐานสูง ที่มุ่งสู่แบรนด์บ้านเดี่ยวอันดับ 1 ในใจผู้บริโภค เปิดเผยว่า ปัจจุบันมูลค่าตลาดของคริปโตฯ มีมูลค่ามากกว่า 2 ล้านล้านเหรียญสหรัฐฯ ซึ่งเติบโตจากปี 2562 ถึง 10 เท่า และเติบโตควบคู่ไปกับจำนวนผู้ใช้คริปโตฯ ที่มากขึ้น รวมไปถึงดีมานด์ของอสังหาฯ ที่สูงขึ้นจากการเปิดประเทศ ซึ่งจะเป็นลมส่งสำคัญที่ขับเคลื่อนธุรกิจอสังหาฯ ในปี 2565 บริษัทฯ จึงร่วมกับพาร์ตเนอร์ธุรกิจที่แข็งแกร่งอย่าง Zipmex อำนวยความสะดวกลูกค้าโดยเปิดรับ 5 สกุลเงินดิจิทัลซื้อบ้านและคอนโดทุกแห่ง รองรับการขยายฐานกลุ่มลูกค้าในอนาคตทั้งในไทยและต่างประเทศ เริ่มวันที่ 1 ธ.ค. เป็นต้นไป
นอกจากการร่วมมือกับ Zipmex เพื่อซื้อบ้านและคอนโดผ่าน 5 สกุลเงินดิจิทัลแล้ว บริษัทฯ ยังเห็นโอกาสในการเติบโต และได้เตรียมแผนการดำเนินงานใน 3 เรื่องสำคัญ ดังต่อไปนี้ (1) การมองหาโอกาสการออก SC Morning Coin ภายในปีหน้า ซึ่งเป็น Utility Token เพื่อประโยชน์ของพนักงาน ลูกค้า คู่ค้า และนักลงทุนที่หลากหลายรวมกว่า 400,000 คน ภายใน Ecosystem ของ SC Asset เป็นการต่อยอดจาก SC Token ที่ปัจจุบันใช้กันภายในองค์กรอยู่แล้ว
อีกทั้ง (2) การหารือเกี่ยวกับการทำ ICO (Initial Coin Offering) ซึ่งเป็น Security Token เพื่อการระดมทุนภายใน 3 ปีนี้ โดยปัจจุบัน SC Asset มีสินทรัพย์ที่สร้าง recurring income มูลค่ารวมกว่า 6,000 ล้านบาท
นอกจากนี้ (3) การบุกเบิกเข้าไปในตลาด NFT (Non-Fungible Tokens) จาก SC Asset  ซึ่งมีแผนการในปีหน้า นอกเหนือจากการที่จะใช้สินทรัพย์ดิจิทัลในการชำระซื้ออสังหาริมทรัพย์ SC Asset แล้ว อาจจะได้พบกับแบบบ้าน และนวัตกรรมใหม่ๆ ในรูปแบบ NFT รวมถึงการนำไปสู่การซื้ออสังหาฯ หรือสินทรัพย์อื่น ๆ ใน Metaverse จาก SC Asset
โดยปัจจัยสำคัญของความร่วมมือเกิดจากแนวนโยบายภายใต้ทิศทางที่สอดคล้องกัน คือ การพัฒนา Solutions เพื่อลูกค้า อีกทั้งบริการของ Zipmex มีความปลอดภัย มีเสถียรภาพสูง และใช้งานง่าย ควบคู่กับการให้บริการลูกค้าอย่างดีเยี่ยม ซึ่งบริษัทฯ เชื่อว่าจะช่วยสร้างประสบการณ์การใช้สินทรัพย์ดิจิทัลที่ประทับใจให้กับลูกค้าได้ในทุกระดับ
ด้านนาย Marcus Lim ผู้ก่อตั้งและประธานเจ้าหน้าที่บริหาร Zipmex Asia เปิดเผยว่า หลังจากที่ Zipmex ได้ประกาศให้บริการในการรับชำระสินค้าด้วยคริปโตฯ นั้น มีบริษัทชั้นนำมากมายเข้ามาให้ความสนใจกับบริการนี้เนื่องจากเป็นการเปิดรับช่องทางการชำระเงินใหม่ๆ และสอดคล้องกับการเติบโตของตลาดอย่างต่อเนื่อง
ทั้งนี้ Zipmex รู้สึกเป็นเกียรติอย่างยิ่งที่ได้ร่วมงานกับ SC Asset ซึ่งเป็นบริษัทอสังหาริมทรัพย์ชั้นนำของประเทศไทยที่มีวิสัยทัศน์กว้างไกล สำหรับความร่วมมือครั้งนี้เป็นการเปิดโอกาสและขยายฐานนักลงทุนทั้งลูกค้า Zipmex และของ SC Asset สำหรับซื้อโครงการบ้านและคอนโดมิเนียมคุณภาพผ่านสกุลเงินดิจิทัล ได้แก่ BTC, ETH, ZMT, USDT และ USDC ซึ่งเป็นการอำนวยความสะดวกให้กับลูกค้าของทั้งสอง และยังเป็นการยืนยันความตั้งใจของ Zipmex ที่เชื่อว่าสินทรัพย์ดิจิทัลจะมีบทบาทเพิ่มมากขึ้น และเป็นเสมือนอีกทางเลือกหนึ่งสำหรับการลงทุน และใช้ในชีวิตประจำวัน
อย่างไรก็ดี Zipmex มีความมุ่งมั่นที่จะให้ทุกคนเข้าถึงและได้สัมผัสกับโลกของสินทรัพย์ดิจิตอล ซึ่งการร่วมมือกับบริษัทอสังหาริมทรัพย์ชั้นนำอย่าง SC Asset จะเป็นส่วนนึงที่ทำให้วิสัยทัศน์ของบริษัททั้งสองสำเร็จลุล่วงได้ โดยสาเหตุหลักที่ได้รับความสนใจจากบริษัทชั้นนำอย่างล้นหลามนั้น มาจากการที่เป็นผู้ให้บริการเพียงหนึ่งเดียวในโลกที่มีสกุลเงินรองรับมากที่สุดจาก 4 ประเทศในภูมิภาค ดังนั้น Zipmex จึงสามารถยกระดับผลิตภัณฑ์ และการบริการเพื่อเชื่อมต่อ และเสริมสร้างฐานลูกค้าของบริษัทฯ ให้เกิดประโยชน์สูงสุดแก่บริษัทพันธมิตรของ Zipmex อีกด้วย
ขณะเดียวกันนายณัฐพงศ์ กล่าวต่อว่า สำหรับในปี 2565 บริษัทฯ เตรียมเปิดโครงการใหม่มากกว่า 20 โครงการ มูลค่ามากกว่า 30,000 ล้านบาท เป็นมูลค่าสูงที่สุดตั้งแต่ SC Asset ดำเนินธุรกิจมา โดยทั้งโครงการใหม่และโครงการต่อเนื่องรวมกัน จะทำให้มี Inventory สร้างเสร็จพร้อมเข้าอยู่ มูลค่ารวม 24,000 ล้านบาท แบ่งเป็นบ้านและคอนโด ของ SC  Asset รวมถึงคอนโด Scope บริษัทในเครือ พร้อมรองรับดีมานด์ที่เพิ่มขึ้นดังกล่าว